LidanRubinov/Halacha-QA huggingface dataset:
שאלה: מצוות בכסף ניקנות: מדוע תפילין עולה כל כך יקר, הרי זה מצווה? ומדוע יש מוהלים שלוקחים כסף על המילה? יש גם אברכים שלומדים תורה או מלמדים תורה ומרווחים כסף מזה. ידוע הדבר שהם מתפרנסים מזה. אבל מה צריך לענות ליהודי חילוני ששואל את זה?
תשובה: ההנחה של השאלה כאילו כל מה שקשור לדת צריך להיות בחינם אינה מובנית. מדוע על כל מוצר וכל שירות שאדם מקבל הוא משלם, ומבין שנותן השרות צריך לקבל תמורה על עבודתו ואילו על דברים הקשורים למצוות צריך נותן השרות לעבוד בחינם? ליצר תפילין לוקח זמן רב ודורש השקעה כספית גדולה. מי ישא בהוצאות? היצרן? למה על כל שיעור פרטי ההורים מבינים שצריך לשלם, כי זמנו של המורה יקר, ואילו זמנו של מוהל לא נחשב ולא מגיעה לו תמורה על הזמן שהקדיש? ואם תאמר, הרי מדובר כאן בדבר בעל ערך, ולא בסתם שרות, ולכן הוא צריך להיות בחינם, נשאל: האם חייל בקבע שוודאי עושה דבר בעל ערך בהגנת המדינה צריך לעבוד בחינם? וכבאי? ושוטר? אנו מבינים שגם מי שעושה דברים חשובים מקבל שכר עבוד עבודתו כדי שיוכל לחיות, להתפרנס בכבוד ולהמשיך בעבודתו החשובה. וכך גם מוהל ומי שמייצר תפילין ועוד. אומנם נראה לי שבתוך השאלה מובלעת ההנחה שתפילין וברית מילה הם עניין של הדתיים ואם הדתים רוצים שגם החילונים יניחו תפילין ויעשו ברית מילה - שיספקו להם אותם בחינם. אבל זו טעות גדולה. קיום מצוות נובע קודם כל מרצונו של האדם, ומהכרתו בחשיבות קיום המצוות. ומי שמכיר בחשיבות הדבר גם מוכן לשלם עליו. זה לא עניין של דתיים אלא של כל יהודי באשר הוא. ואגב, המחירים שלוקחים רוב המוהלים וכן יצרני התפילין הוא זול מאוד יחסית למוצרים ולשרותים דומים שמשלמים תמורתם בכסף מלא והרבה.
שאלה: נקיון ירקות עלים: האם ניתן להכשיר ירקות עלים שהם לא בחזקת נקי מחרקים, ואם כן, איך? כגון: כוסברה, פטרוזיליה, נענע וכרוב.
תשובה: אפשר עם הרבה מאמץ והשקעה, לנקות ירקות אלו שגדלו בגידול רגיל. כרוב יש להוריד לפחות 4 שכבות חיצוניות ולאחר מכן לשטוף עלה עלה היטב תחת זרם מים חזק, וכמו כן לשפשף כל עלה עם ספוגית להוריד כנימות וכדו'. באופן כללי הדבר נכון גם בפטרוזיליה וסלרי שבהם צריך גם להסתכל מול השמש ולראות שאין זבוב המנהרות, ובאם יש עקבות צריך לזרקו. הגרי"מ אליהו שליט"א (ד' ישלח לו רפואה שלמה) נהג לומר שכאשר יש ירקות נקיים הרי שיש איסור לקנות ירקות רגילים בשוק. בברכת התורה והארץ הרב יהודה הלוי עמיחי
שאלה: התרמה כפויה בבית הכנסת: הקמנו ביכנ"ס חדש שהתחיל בפעילות לפני כשבועיים. השבת הופיע אדם שביקש לדבר לפני הקהל בקריאת התורה ולהתרימם. הרשנו לו לדבר כמה דקות. הופתענו! הוא דיבר כמקצוען, הסתובב בין הקהל אחד אחד ובקש בחוצפה שיתרמו סכום קצוב. לפי דעתי ההתרמה היתה אונס, כי האנשים התבייש לסרב לפני כולם ובקול רם. שנית אנו כוועד ביהכנ"ס לא לזה התכוונו. האם אפשר לקהל לחזור בו מההתרמה? או בלי התרה?
תשובה: אם הוא לא מתנהג בדרך ארץ הם יכולים להתחרט.
שאלה: הצלב האדום במשחק: יש לי משחק שבו תולעים נלחמות זו בזו ולפעמים כדי שהתולעת תקבל "חיים" נופל במצנח קופסא ועליה סמל של הצלב האדום. האם מותר פשוט לפוצץ את הקופסא (שזה אפשרי) או עצם אותן השניות שהוא קיים אסור?
תשובה: לעניות דעתי אין בזה שום איסור.
שאלה: בעניין התשובה על צילום בפינויים: הרב כתב בתשובה, שמותר לצלם בפינוי בשבת מחשש של פיקוח נפש, והתייחס לאיסור כתיבה ואמר שהתמונה היא לא דבר המתקיים. מדוע הרב לא התייחס לאיסור שבצילום, שבו משתמשים בחשמל, שזהו ודאי איסור דאורייתא?
תשובה: דובר שם על העסקת צלם שאינו יהודי. לא כל המכשירים שמשתמשים בחשמל הם איסור דאורייתא. אם יש נורת להט זה איסור דאורייתא. צילום אין בו איסור דאורייתא.
שאלה: שמירת נגיעה לפני החתונה: אני וחברתי חברים כבר למעלה מארבעה חודשים ובעז"ה מתכוונים להתחתן בקרוב. עד אז יוצא לנו להיפגש כמעט כל יום. אנחנו מאוד קשורים רגשית אחד לשני אבל בכל זאת מצליחים לשמור נגיעה, ברוך ה, אך איני יודע אם לגמרי. איזו דרך יש לי לנהוג בכדי לייצב זאת יותר, אם אני לא רוצה ללכת איתה לשיעור על כך והיות ואני לא מכיר ספרים על נושא זה חוץ ממגע הקסם. מה לעשות, האם להיפגש פחות אם יש חשש שניפול בכך?
תשובה: אם יש חשש נפילה עדיף להמנע מפגישות מרובות. הנפילה בענין זה מזיקה לא רק מבחינת בין אדם למקום אלא גם מבחינת בניית הזוגיות בגבורה וטהרה. אישה צריכה להאריך את האיש שלה בהיותו גבר גיבור. איש שאינו מוביל את הקשר בנושא זה בגבורה הוא גם מוערך פחות בעיני אישתו. אולי הוא מרויח לרגע אולם מפסיד המון לאורך זמן. הדבר החשוב ביותר הוא להיזהר מיוחד. וכוונתי לא רק להיזהר מיחוד הלכתי. לדאוג תמיד שתהיו במקום שיש עוד אנשים שאתם בטוחים שמהם תתבישו ובפניהם לא תגיעו לידי כישלון. אין בכך חולשה אלא יש בכך חוכמה כיצד "לעבוד" עם ועל יצר הרע.
שאלה: מי שלא הספיק לומר קדיש בעת התפילה: אני בשנת אבל ומקפיד לומר "קדיש", בערבית של מוצ"ש הש"צ סיים "עלינו לשבח" ואבלים החלו אומרים קדיש בלעדיי, שכן עדיין לא סיימתי. הצטרפתי לאומרים בלחש מההתחלה וברור לי כי לשני הפסוקים הראשונים הציבור לא ענה אחרי היות ואמרתי בלחש, מה גם שענו אותם עם אומר הקדיש האחר. האם עליי לומר קדיש במניין אחר באותו ערב? ככלל, מה הדין כשלא מספיקים לומר קדיש בעת התפילה בזמן המיועד לכך?
תשובה: אם אתה יכול להתחיל עם הקהל את הקדיש תאמר קדיש, אם לא, אל תאמר קדיש בשקט בידיעה שאף אחד לא עונה על הקדיש שאתה אומר או אפילו על חלק ממנו, במקרה כזה תשתדל ללכת לבית כנסת אחר ותמתין לקדיש ותאמר שם קדיש.
שאלה: יצירת כדורים בשבת: 1. כדורי שוקולד - אם מכינים את התערובת לפני שבת האם מותר ליצור ממנו כדורים לאחר ששבת נכנסת? 2. האם מותר לקלף ואז למעוך ביצים קשות, להוסיף להם תבלינים ומיונז כדי להכין סלט ביצים- לאחר ששבת נכנסת?
תשובה: 1. לעניות דעתי אין בזה שום איסור, ואין בזה איסור בונה דאין בונה באוכלין וגם שאינו בנין לעולם אלא לשעה. 2. עיין בילקוט יוסף כרך ג' משבת (עמ' תב) שכתב להתיר בזה וכ"פ גם בשמירת שבת כהלכתה ח"א (עמ' נז), ובתנאי שעושה כן לצורך הסעודה הקרובה ובצמוד אליה. אולם לדעת הבן איש חי ש"ש סוף פרשת משפטים יש להחמיר בזה.
שאלה: שער חשמלי בשבת: אני גר ביישוב מעורב בצפון הארץ. לפני מספר שבועות התקינו ביישוב שער חשמלי. השער נפתח ונסגר ע"י חיוג טלפוני. התעורר וויכוח בין החברים האם מותר להתיר חילול שבת נוסף ע"י יהודי לא דתי ברכוש ציבורי בשבת? ברצוני לציין שהיישוב לא נמצא באיזור עויין וקיים כ-25 שנה ללא שער.
תשובה: אם יש בידכם למנוע את חילול השבת, עליכם למנוע אותו ולא לאפשר חילול שבת ברכוש השייך גם לכם.
שאלה: פגישות מעורבות צנועות: שאלה שאני מתחבטת בה כבר הרבה זמן: אנחנו חבורה של בנים ובנות בני 21. כל הבנים בני ישיבות וכל הבנות צנועות ויראות שמיים. האם מותר לערוך מפגשים משותפים ולצאת כולם יחד? (לא למטרה מסוימת, סתם בשביל הכיף). מדובר במפגשים תמימים לחלוטין ואין שום חוסר צניעות, אך האם עצם המפגש אסור?
תשובה: אם הכוונה היא למטרות נישואין ניחא, אך לשם "הכיף" גרידא לא מומלץ.
שאלה: טבעת נישואין לגבר: אני מבינה כי לפי היהדות, בעל אינו חייב לענוד טבעת ושבמעמד החופה האישה לא נותנת טבעת לבעלה. אך אם אני רוצה שבעלי ב"ה יענוד טבעת נישואין או טבעת שדומה לטבעת נישואין, אפילו מכסף, בכדי שידעו שהוא נשוי, האם זה פסול? אני יכולה לבקש ממנו?
תשובה: בעבר הדבר לא היה מקובל כלל בעם ישראל ועד היום הרוב אינם ענדים טבעות. אצל אשכנזים יודעים שהאדם נשוי ע"י הטלית. אך מאחר והתופעה קיימת, פה ושם, אין איסור עקרוני לגבר לענוד טבעת אך כדאי לשקול פעמיים אם יש צורך בכך.
שאלה: ההבדל בין סוכות לפסח: חג הסוכות וחג הפסח הם כידוע זכר ליציאת מצרים אם כן למה לא ניתן חג אחד לדוגמה פסח ובו היו יושבים בסוכה ואוכלים מצות? לכאורה נראה שהם דומים גם חגים אותם שבעה ימים.
תשובה: כל חג יש לו משמעות אחרת. פסח הוא על עצם היציאה, וסוכות הוא על הטובה שהשפיעה ההשגחה האלוקית להושיב את בני ישראל בסוכות, שגם בהיותם במדבר לא ישבו בחוץ. חג הסוכות הוא גם חג האסיף להודות לה' על היבול. מבחינה פנימית יש עניינים עמוקים בחג הסוכות, יוצאים מדירת קבע לדירת עראי, להחדיר לאדם את המודעות ששהותו בעולם הזה היא לא התכלית והעולם הזה הוא רק מבוא לחיי נצח. כל חג יש לו את עומק המשמעות שלו, לכן גם בתפילה אנחנו אומרים "והשיאנו ה' אלוקנו את ברכת מועדיך" בפסח זו השאיפה לחרות ובסוכות זו השאיפה ליעד, לקראת מה מגמת פניו של אדם עלי אדמות. כל חג מבליט נקודות אחרות.
שאלה: הצבת מתקן נר נשמה למרגלות הקבר: האם מותר להציב מתקן להדלקת נר נשמה לרגלי קבר הנפטר ולא מעל הראש כפי שנהוג, האם ישנו איסור הלכתי לכך?
תשובה: אני לא חושב שיש איסור. זה לא משנה היכן מציבים.
שאלה: קריאת שם ע"ש אבי: אבי עליו ה היה רב ומחנך דורות של ילדים, דמות ציבורית מקובלת, אוהב את הבריות ומקבלם. מעביר שעורי תורה אף בשעותיו הקשות אך היה חולה הרבה שנים ואף נפטר בגיל 62. בעז"ה בקרוב יוולד לנו בן ואישתי חוששת לקרוא לתינוק על שמו של אבי (גם שם שני) מחשש נסיבות בריאות הלוקה ומותו בטרם עת. מה עלינו לעשות?
תשובה: אין חשש לקרוא שם על שם אביך אלו שחוששים זה רק למי שנפטר גיל צעיר מאד גיל שישים ושנים זה גיל מבוגר. יש להניח שאביך נקרא על שם קודמים לו ואולי על שם גדולים כך שיש לשם בזה קשר עם דורות קדומים על כן לא צריך לחשוש.
שאלה: שלוחי מצווה בפיגועים: מה פירוש "שלוחי מצווה אינם ניזוקין" לאור הפיגוע הטרגי שהתרחש במומבאי בשבוע שעבר?
תשובה: הפרוש הפשוט הוא ששלוחי מצוה אינם נזוקים בשל השליחות. אך יכולה להיות סיבה אחרת שלא קשורה בשליחות שהיא הגורמת לפגיעה. אשרי מי שזכה למות על היותו יהודי זהו קידוש ה'. ואשרי מי שמת בהיותו בשליחות של קודש.
שאלה: גילגול יריעות אהלים לפני התפילה: אנחנו ישנים באהלים, וחלק ממיסדר הבוקר הוא לגלגל את היריעות. החברה שאינם דתיים ביקשו מהמפקד שהמחלקה תעשה את זה לפני שהוא משחרר את הדתיים לתפילה. 1. האם מותר לגלגל את היריעות לפני התפילה? 2. האם יש עניין להתנגד להצעה בכדי שלא יווצר תקדים לפעולות לפני התפילה?
תשובה: נאמר בגמרא (ברכות יד, א): "אסור לו לאדם לעשות חפציו קודם שיתפלל". וכן פסק השולחן ערוך (אורח חיים פט, ג): "אסור לו לאדם להתעסק בצרכיו או לילך לדרך עד שיתפלל תפלת שמונה עשרה". אך הרמ"א שם מיקל בכך בתנאי שיקדים לומר את ברכות השחר. איסור זה אינו כולל את סידור המיטה והחפצים האישיים וכדומה לזה, משום שאין לפעולות אלו חשיבות רבה (בספר אישי ישראל פ"יג, הערה מ"ו הביא בשם א"א מבוטשאטש (פט,ג) שכל מלאכת הדיוט או עראי שמותר לעשות בחול המועד, מותר לעשותה קודם התפילה), והן נחוצות לחייל כחלק מההכנה לתפילה. לכאורה גם גלגול יריעות האהל נכלל בזה, משום שלא מדובר במלאכה קשה וחשובה, והדבר נחוץ כחלק מהתארגנות בבוקר. כל זאת בתנאי שמקדישים לכך דקות ספורות בלבד. מלבד זאת אסרו חכמים להתחיל לפני התפילה בפעולה כל שהיא אם היא עלולה להתמשך לאחר זמן התפילה, שמא ישכח להתפלל (שו"ע אורח חיים שם ו  רלב,ב), אך מאחר שהחיילים רגילים להתפלל במניין מיד אחר כך, אין צורך לחשוש לכך (שמירת שבת כהלכתה פרק נו, הערה יב). סעיף נוסף להקל הוא מפני שגלגול היריעות אינו נחוץ לחייל הפרטי בלבד אלא הוא בגדר צרכי ציבור (ראה שו"ע אורח חיים צג, ד ומשנ"ב סק"ז שהעוסק בצרכי ציבור פטור מלהתפלל). אם כי, יש מקום לפקפק בסברא זו. השאלה העיקרית שיש לדון בה היא ההנהגה הראויה, שיש לנקוט בה במקרה זה. הכתובת הטבעית להתייעצות בפן זה היא רב היחידה. בהכירו את התנאים בשטח, יוכל לייעץ לכם אם ומתי כדאי להקל בדבר, ומומלץ של 'סגירה' עם המפקדים תיעשה בתיאום עימו ותקבל את אישור. דובר צה"ל בשם הרבנות הצבאית הראשית
שאלה: כשרות והלכות שבת כשמתארחים: כיצד יש לנהוג כאשר מתארחים אצל קרובי משפחה דתיים, תורניים, אך אינם מודעים לחלק מההלכות: א. לא בודקים חלק מהירקות והקטניות, למשל בצל, שהוא ירק שמוכנס להרבה מהמאכלים. ואם לא נאכל את הבצל עצמו בלבד, נכנס לחשש בורר בשבת. וכן לגבי קטניות שספק אם בדקו. ב. אם ירק לא בדוק עורבב בתוך תבשיל, האם זה אוסר את כל התבשיל או שמספיק להוציא את הירק שלא בדוק והשאר מותר באכילה? ג. לגבי דברים שצריכים להעשות סמוך לסעודה בשבת והם אינם עושים זאת בסמוך, האם מותר לאכול מדברים אלו? למשל, קילוף קליפה הרבה זמן לפני הסעודה, לצורך הכנת סלט או ברירה של סכו"ם מעורב לצורך עריכה לסעודה ע"י האשה, כשמראש מתכננת שאחרי עריכת השולחן, עוד תלך לבית הכנסת ורק אח"כ יאכלו. מצד אחד לא רוצים לפגוע במארחים ומאידך נכנסים לחששות איסור, כיצד יש לנהוג?
תשובה: יש הבדל בין דברים האסורים בודאות לבין חששות רחוקים ירק שמחזק בודאות כנגוע בשרצים אין התר לאוכלו וממילא מן הראוי להימע מלאכול אצל אותו אדם אך אם החשש רחוק, לכתחילה ראוי להימנע גם מחשש כזה, אך אם יש צורך לשמור על קשרים משפחתיים מותרלהתארח אצל הקרובים. למשל, בבצל יבש לגמרי החשש רחוק. בעונה זו הבצל יבש לגמרי. לעומת זאת בצל ירוק שונה. איני בקי בכל סוגי השרצים ובבל מיני הירקות הכנת אוכל וסכום שלא כהלכה אינה אוסרת את האוכל או את השימוש בסכום
שאלה: עליה לבית העלמין בחנוכה: אבי נפטר בכ"ו בטבת לפני כ-11 חודשים, מאחר והיתה שנה מעוברת האזכרה בשנה זו נקבעה לכ"ו בכסלו שזה חנוכה. האם מותר לעלות לקברו ולערוך סעודת מצווה בחנוכה? ברצוני לציין שאנו נמצאים בשנת האבל.
תשובה: למנהג אשכנז בתום שני-עשר חודש לא צריכים לעשות שום דבר - את הקדיש הילדים הפסיקו לומר אחרי 11 חודש, לעלות לבית העלמין עולים ביום השנה, והשנה הוא יחול לאחר 13 חודשים. למנהג הספרדים   עולים לקבר. מותר לעלות לקבר בחנוכה, אבל לא לעשות אזכרה, זה לא מתאים.
שאלה: והמחמיר תבוא עליו ברכה: מדוע ישנם תשובות בהלכה שבסופם כותב הרב "והמחמיר תבוא עליו ברכה"? אם הדבר מותר אז למה להחמיר סתם וליצור מחלוקות בין אנשים, ובמיוחד שיש מספיק חומרות בדורנו?
תשובה: הדבר מקובל בפוסקים ראשונים ואחרונים, כאשר היתה קשה לפוסק ההכרעה, אף שהכריע על פי רוב או לפי ראות עיניו, מכל מקום לא יכול היה להתעלם מפוסקים ענקים שהחמירו בדבר, לכן מיצה את דעתם בלשון: "והמחמיר תבוא עליו ברכה". ומי לנו יותר מהשו"ע והרמ"א שחתמו דבריהם בהרבה הלכות בלשון זו, לא כל שכן בדורות אחרונים שגדלה העניות בתורה וקצרה דעתנו מדעתם של גדולים אלו להכריע בשיטות ההלכה בין בראשונים בין באחרונים, שאין לנו ברירה אלא להוסיף ולומר: והמחמיר תבוא עליו ברכה. וה' יאיר לנו במאור תורתו וישלח לנו אליהו הנביא ויתרץ לנו הקושיות. הרב רואי מרגלית
שאלה: ערעור על פסיקת גירושין: אחי נמצא כרגע לקראת סוף תהליך הגירושין שלו. בית הדין הרבני כבר פסק לפני מספר חודשים אישור לגירושין. הוא ואישתו הסכימו שניהם, חתמו והכל. כבר הכל היה סגור אך אחרי חודשיים כשהוא פנה למשרד הפנים לשנות את פרטיו האישיים בתעודת הזהות, נמסר לו שאינו יכול. התברר שאישתו לשעבר הגישה בקשה לערעור על פסק הגירושין מבלי שהוא ידע על כך. היא פשוט מסרבת להתגרש ממנו למרות שהוא בכלל לא אוהב אותה ולא רוצה אותה! היא אפילו ניסתה לסחוט אותו בכך שהבטיחה שתיתן לו גט במידה והוא יעשה לה עוד ילד. ואמרה שהסיבה שמסרבת לגט היא בשביל להתנקם בו על זה שעזב אותה. היא הבטיחה שתאמלל לו את החיים ורק בשביל שהוא לא יוכל להמשיך בחייו ולהתחתן עם מישהי אחרת מתישהו. הם פרודים ונמצאים בתהליך גירושין כבר למעלה משנתיים. האם בית הדין הרבני רשאי בכלל לקבל ערעור מאישה חולת נפש כזו? איך בית הדין יכול לבטל פסק גירושין אם צד אחד הגיש ערעור? הרי מה זה עוזר שהיא רוצה להישאר נשואה לו אם הוא לא רוצה? הרי אין שום אהבה ביניהם כבר. אם אחי הקליט שיחה איתה בה היא מתוודה על הנקמנות שלה כלפיו, האם זה יכול לשמש בבית הדין הרבני להכריח את האישה להסכים לגט? שנית, כמה זמן אחרי שהוא מתגרש, מותר לו על פי ההלכה להתחתן עם מישהי אחרת?
תשובה: ככלל איננו עונים על שאלות שקשורות לדיון שנערך באותו הזמן בבית הדין הרבני. אבל שתי הערות קצרות: א. פסק או אישור בית הדין לעשות גירושין אינו הופך את בני הזוג לגרושים. הדבר היחיד שמפריד בין בני זוג שנשואים כדת משה וישראל הוא גט, וכל עוד הוא לא ניתן לאישה הרי הם כבני זוג לעניין זכויות וגם חובות הדדיות! ב. כל טענה שיש לאחד מבני הזוג הוא צריך להעלות בפני בית הדין והם יעשו כחכמתם בטיפול בטענות. במדה וניתן פסק דין שאינו מניח את דעת אחד מן הצדדים, ניתן לערער לבית הדין הגבוה לעירעורים.
שאלה: אתר אנימציות: יש לי אתר העוסק באנימציות, באתר מוצבים מינים רבים של אנימציות ובכללם נצרות, חגים בנצרות, יהדות וכיו"ב. את האנימציות אספתי ממאגר -ברשות כמובן, אמריקאי. הבחור שלו שייכות האנימציות בנה אנימציות חנוכה, יהדות ונצרות ונתן לי את רשותו להשתמש בכל המאגרים. אני הצבתי את כל המאגרים ללא יוצא מן הכלל אצלי באתר. כל דף באתר הוא:. קיבלתי תגובות: לא מתאים התוכן של הנצרות. להסיר את זה כי זה מתנגש. שאלתי: בלי הבחור לא היה לי אתר אנימציות. האם להסיר את תוכן הנצרות מן האתר?
תשובה: אכן צריך להסיר את התוכן של הנצרות ואם הבחור שממנו קבלת מקפיד על זה מוטב לוותר על הכל.
שאלה: ישיבה מעורבת בחתונה ולקום בבוקר ללא אנרגיות: 1. אני מוזמנת לחתונה של חברה שחזרה בתשובה. מאחר והמשפחה חילונית, אז החתונה היא בישיבה מעורבת. הריקודים בהפרדה. האם יש לי היתר ללכת או עדיף שלא? ואם לא, מה לומר לה? מה לעשות? 2. בנושא אחר חשוב - בשנה האחרונה קשה לי לקום בבוקר, ואם אני קמה-אז זה מאוחר. אין לי חשק לקום. אין לי אנרגיות. אני מפספסת תפילת שחרית. אני צריכה חיזוקים - למה כדאי לקום מוקדם, ועיצות איך להתגבר על היצר הרע. אני אוהבת בשבת ללכת לתפילת שחרית בביהכ"ס. בליל שבת אני מבטיחה לעצמי לקום מוקדם. ואז בבוקר היצר הרע אומר לי "בשביל מה? מה זה יתן לך? תלכי שבת הבאה וכו.תנוחי. כל השבוע את קמה מוקדם". וממש חבל לי ככה לפספס את השבתות והתפילות. אני לא יודעת מה לעשות. אם אפשר להפנות אותי גם לספרים בנושא. אני צריכה הכוונה.
תשובה: מותר לך ללכת לחתונה למרות שהישיבה מעורבת, ולמרות שרבו בזה הדעות המנהג בהרבה מקומות הוא לקיים חתונות בישיבה מעורבת, ואע"פ שאילו היו שואלים לכתחילה מה לעשות היינו מיעצים להשאיר לפחות חלק מן האולם לישיבה נפרדת, מכל מקום כאן שלא את המארגנת, וחסרונך יכול לפגוע הכלה ביום חופתה, ניתן לסמוך על המקילים בזה. וחכמים הפילגו בערכה של המצוה לשמח כלה ביום חופתה. כמובן שבחתונה עצמה יש להתשדל להתנהג בצניעות עד כמה שניתן. בנושא הקימה בבוקר, עיקר הבעייה היא בחסרון מהרצון. ואע"פ שאת רוצה לקום מוקדם, את כנראה לא רוצה מספיק חזק. וצריך לדעת שלרצון יש מדרגות מדרגות, ולא כל מה שהאדם רוצה, הוא רוצה באותה מידה. וכאשר מתנגשים שני רצונות של האדם, הרצון החזק יותר מנצח. ולכן עיקר התיקון הוא בחיזוק הרצון. וככל שתחשבי על הדבר בינך ובין עצמך וגם תלמדי על הערך של התפילה ועל החשיבות של פיחת היום בעמידה לפני ה' כך יקל עלייך לקום בזמן. שכן מה שהוא סבל גדול כשלא רוצים אותו, הופך להנאה גדולה כשמבינים את ערכו ורוצים בו.
שאלה: חשיבות לימוד תורה: נשאלתי בפעילות מסוימת ע"י דמות רוחנית "מה חשוב כל כך בלימוד תורה?". לצערי ולמרבה התסכול לא הצלחתי למצוא תשובה אמיתית ורצינית שתסבר את האוזן ושתספק אותי. הבנתי שאני בעצם לא מבין באמת מה החשיבות של לימוד תורה. אשמח לתשובה מכבוד הרב!
תשובה: חשיבותו של לימוד תורה הוא נושא שצריך להעמיק ולהאריך בו הרבה כדי לעמוד עליו בשלמות. וכאן אזכיר רק עניין אחד (מתוך רבים) בתקווה שמתוך כך יתקיים בך "ואידך זיל גמור". ערכו של לימוד תורה, מעבר להיותו מצווה, הוא בהשפעה הגדולה שיש לו על נפש האדם, בישרות שהלימוד נוטע בנפש האדם, ובהפנמת המידות הטובות והערכים היהודיים. אין דבר שמשפיע על האדם ומטמיע בו ערכים של חסד, רחמים, צדקה, ישרות, משפט, אהבת האומה והאדם בכלל כמו התורה. עולם הערכים של האדם הולך ונבנה במשך חייו, והדברים אותם פוגש האדם בחייו מעצבים אותו ומשפיעים על התהגותו ודעותיו. ולא דומה מי שעולמו הפנימי נבנה מתוך התמלאות בדברי תורה, לאדם שעולמו הפנימי נבנה בלי תורה. העושר המחשבתי והנשמתי שהתורה מעניקה ללומד אותה, והתרכזות האדם סביב עניינים רוחניים, מעלים את האדם אל גובהם של דבר התורה עצמם. אומנם תלוי הדבר במידת לימוד התורה ובהתמדת האדם, אבל כל מפגש עם התורה מוסיף משהו ללומד.
שאלה: מקלחת לילדות קטנות: במפגש של חברות עלתה השאלה עד איזה גיל מותר לאב לקלח את בתו. האם מותר לאב להתקלח עם בתו הקטנה יחד?
תשובה: להתקלח ביחד - לא! לקלח אותה מותר רק כשהיא קטנה. קשה לקבוע את הגיל אך ברגע שהיא מודעת לנושא הצניעות יש להימנע מלקלח אותה. זהו בערך בגיל כתה א' או קצת יותר.
שאלה: אחדות בין הדתיים: לכבוד כבוד הרב קראתי שאלה ששלחו לכבוד הרב בנושא אחדות עם הרבנים. הרב ענה שהחרדים ודאי לא יסכימו. אז דבר ראשון כבר בעבר הרב סבתו הלך לרב עובדיה עם הצעה זו והרב עובדיה הסכים בתנאי שיהדות התורה גם תסכים, כי לולא זה האשכנזים ישמיצו את הספרדים. ועכשיו נבנה אתר שכל מטרתו קידום האחדות ויש שם ראיון עם אלי ישי ששם הוא אומר שהוא מרים את הכפפה לאחדות!. שאלתי היא. למה אין עבודה מטעם הרבנים לקידום העניין, זה כולל עצומה של רבנים מכל הזרמים. ועוד, למה גדולי הדור לא יכולים להתאחד בינהם וליצור מנהיגות חדשה רק בתחום הפוליטי? בשביל זה הם גדולי הדור! אנחנו רואים שהמצב הולך ודועך ואין מנוס מאחדות! ה כל פעם מוביל אותנו לפינה הזו! ואם קשה להם אז אולי נעזור להם במכתב גלוי לרב עובדיה לרב אליהו ולרב אלישיב שקורא להם להתאחד לפני התרסקות ושהעם יקבל את מרותם. כך שהם לא יוכלו להתעלם ויהיו חייבים להתייחס לזה. הרב זה בנפשי! כבר חודשים שאני חושב על זה עוד לפני שהרב שמואל אליהו גילה את דעתו בנושא. בתקווה לבשורות טובות! עצם זה שיהיה צעד כזה, ה ודאי ישלח את הגאולה, מחכה לתשובת הרב שליט"א!
תשובה: יש לברך את הרב שמואל אליהו שליט"א שפועל למען האחדות ואני מאחל לו ולנו שיצליח. אבל גם אם האחדות לא תצא אל הפועל נמשיך להתקדם ולא צריך לחשוב שהמצב מחמיר כי ההפך הוא הנכון. אבל אם נתאחד יש להניח שנתקדם יותר מהר.
שאלה: קריאת שמע על המיטה בתפילת ערבית: האם מותר לומר את קריאת שמע שעל המיטה (ללא ברכת המפיל ופרק ראשון של קריאת שמע) מיד לאחר ערבית (אפי שרק עוד שעה אלך לישון)?
תשובה: הענין של קריאת שמע הוא ללכת לישון מתוך דברי תורה. לכן יש להסמיך זאת להליכה לישון.
שאלה: תפילה מול נעליים: האם מותר להתפלל וללמוד תורה בסמוך מול מתקן לאחסון נעליים? (המתקן פתוח ורואים את כל זוגות הנעליים, אך אין שום ריח במקום)
תשובה: מותר, אין בעיה.
שאלה: חתונה בתום השבעה: בתאריך 27 11 08 נפטר סבי,בתאריך 4 12 08 אמורה להיערך לי חתונה בע"ה. יום לפני החתונה אבי סבתי ודודי קמים מהשבעה. האם מותר להם להשתתף בחופה ולהיות עם שולחן בצד בתוך האולם?
תשובה: הם יכולים להשתתף בחופה בלבד.
שאלה: ברכה על טבילה להר הבית: האם יש לברך על הטבילה שטובלים לפני העליה להר הבית?
תשובה: כתוב בספר תפארת למשה, שצריך לברך. יש שנהגו היום שלא לברך, בגלל שהיו כבר כמה מקרים שלא נתנו לעלות באופן פתאומי ושרירותי ואז יש ספק בטבילה אם היא למטרת מצווה, אבל בעיקרון יש לברך.
שאלה: איסור פתיחת חלון בחורף: מהם המקורות ההלכתיים לאיסור לפתוח חלון בחורף כאשר קר לאחד הבחורים בחדר?
תשובה: בפשטות נראה שפתיחת חלון זה כמו כל צער שאסור לצער את חבירו ולכן אם לחבירו יש צער מהקור ברור שאסור לפתוח את החלון, במיוחד שבקור יש חשש שממש מזיקו כי כבר נפסק בשו"ע "שכולם חולים אצל הקור" (או"ח סימן רעו' סע' ה'), ולכן אם הקור מפריע לחברך אסור לפתוח חלון ובטח אם הקור מצער את הרבים. אמנם אם מדובר ביום חם והמצב הנורמלי הוא שהחלון פתוח ובכל זאת יש אדם אחד שקר לו הוא לא יכול לכפות את השאר כיוון שבטלה דעתו אצל כל אדם ואם הוא יודע שהוא רגיש לקור הוא צריך להתלבש כראוי ולא לגרום צער לשאר הנוכחים בחדר. יש שלמדו זאת מהמשנה בפאה פרק ד' משנה א' שגם אחד מול 99 שאומרים אחרת שומעים לאחד כיוון "ששאל כהלכה", לכן בכל מקום שהאחד שואל כהלכה שומעים לו ויכול לכפות דעתו על הרוב. הרב אריאל איגרא.
שאלה: בשבע ברכות בז  ימי משתה: מתי לברך הגפן?: ראיתי, בד"כ, שבמשך ז ימי המשתה מברכים את ברכת בורא פרי הגפן בשבע ברכות כברכה אחרונה. אך ראיתי סידורים בהם הגפן מופיע כברכה ראשונה מיד לאחר ברכת המזון, גם עבור שבע ברכות של כל השבוע. - מה נכון?
תשובה: גם לדעת האשכנזים וגם לדעת בני עדות המזרח, יש לברך ברכת 'הגפן' לאחר אמירת שש הברכות. (מקורות: ילקוט יוסף, שובע שמחות, יז,ז ובהערה שם) הרב אלחנן לוין
שאלה: פירות לאחר שנת שמיטה: יש לי עץ אבוקדו בגינה בבית האם מותר לאכול את פירותיו בתשס"ט לאחר שנת שמיטה ואם לא מה לעשות כדי שיהיה היתר לכך?
תשובה: את הפירות יש להפקיר על ידי שלט ובו הודעה שהפירות מופקרים לכל, אין לסגור ולגדור במיוחד את הגינה. אין לקטוף אלא כמות שבועית מפירות העץ, ולא למכור. את הפירות יש לאכול בקדושה, דהיינו להשתדל לא להשאיר שאריות להשלכה בפח, אלא את השאריות לרכז בשקית אחת או שתיים ולהניח בצד עד שירקיבו ואז לזרוק לפח. בברכת התורה והארץ הרב יהודה הלוי עמיחי
שאלה: מוצר שעלה פחות מהכתוב: בחנות מסויימת קניתי מוצר שעל גביו כתוב 30 ש"ח ושהגעתי לקבלה בקשו ממני רק 20 ש"ח. האם אני צריך לחשוש לזה שבקבלה התבלבלו ולא שמו לב למוצר כל כך ויש בזה משום גזל או שלא?
תשובה: נראה לומר שהדבר תלוי בסוג תווית המחיר. במקרה שתווית המחיר הינה בעלת בר-קוד, ובקופה חוייבת על-פי קריאת הבר-קוד ב- 20 ש"ח, זהו המחיר האמיתי. אך אם תווית המחיר אינה בעלת בר-קוד יש חשש שהמוכר התבלבל ודרש פחות מהמחיר האמיתי. ואם כן יש לחזור לקופה ולשאול מהו המחיר האמיתי ואותו לשלם. וכשם שהיית חוזר לקופה במהירות אם שילמת יותר מהסכום הנקוב, מן הראוי לחזור לפחות באותה מהירות אם שילמת פחות מהסכום הנקוב. הרב ינון זמיר
שאלה: האם זה בגדר נדר?: האם המקרים שלהלן נחשבים לנדר? 1. אמרתי לעצמי שאני לא יוזמת יוצרת קשר עם מישהי עד להודעה חדשה. כשאמרתי זאת, לא התכוונתי להתחייבות או לנדר, אלא זו הייתה סוג של התבטאות מתוך היעלבות וכעס. 2. בעלי סיפר שפרסמו במדיה הדתית לא לקנות ברשת מסוימת, שאחד משותפיה מחלל שבת. ואז הוסיף שלא קונים שם עד להודעה חדשה. כמה שניות לאחר מכן, אמר בלי נדר (כי אמרתי לו להוסיף). בכל אופן, גם פה, אני חושבת שלא התכוון להתחייב או לנדור.
תשובה: בשני המקרים כיון שלא הייתה מחשבת נדר, אין עליו שם נדר.
שאלה: זכר בברית דחויה: מתי נהוג לקיים סעודת זכר כאשר ידוע שהברית תדחה?
תשובה: זכר אינו תלוי בברית, לחלק מהדעות זו הודיה על הלידה, ויש לקיימה בשבת הראשונה.
שאלה: לימוד דברי חול בשבת: אני סטודנטית לתואר ראשון. מתחילת השנה (תקופת החגים) השתדלתי והקפדתי שלא לקרוא דברי חול בשבת. לפני כחודש בערך החלה שנת הלימודים ואומנם אני ממשיכה להקפיד שלא לקרוא חומר לימודי בשבת אך הדבר מקשה עליי מאוד. אציין רק שאני בשנה השלישית ללימודיי ובשנתיים הקודמות כן הייתי קוראת את חומר הלימוד בשבת. כעת מאוד קשה לי כיוון ששאר ימי השבוע אינם מספיקים לי ללמוד ולתרגל. האם אוכל לשוב ולקרוא בשבת למרות ההקפדה בתקופה האחרונה?
תשובה: המחבר בהלכות שבת פוסק שמצד עיקר הדין מותר ללמוד בשבת חוכמות (לדוגמה: אסטרונומיה, היסטוריה וכו'). אמנם ללמוד דברי חול בשבת זה לא הידור מצוה, ולפי הרמב"ם צריך להקפיד ללמוד בשבת רק דברי קודש, אבל מצד עיקר הדין המחבר פוסק שמותר. אם החמרת על עצמך ונהגת שלא ללמוד, תעשי התרת נדרים.
שאלה: צפייה באלבום אלקטרוני בשבת: כיום נפוצים אלבומי תמונות אלקטרוניים המקרינים ברצף תמונות ממצלמה דיגיטלית על מסך קטן. האם מותר לצפות באלבום, שעובד רצוף כל ימות השבוע, בשבת או שיש לכבותו לפני שבת?
תשובה: אני חושב שמותר להשאירו עובד בשבת, היות ואדם לא עושה כלום. אם האלבום עומד בצד ואדם לא צריך לטלטל אותו, אני לא חושב שיש בעיה.
שאלה: אוכל של שבת קודש: האם מותר לאחר הקידוש ביום שישי לתת את שאריות האוכל לכלב?
תשובה: שאריות של אוכל בשבת מותר לתת לכלב. (אורח חיים, שח, כט ומשנ"ב ס"ק קכא)